CELEX: 32021D1777
Language: da
Date: 2021-10-05 00:00:00
Title: Rådets gennemførelsesafgørelse (EU) 2021/1777 af 5. oktober 2021 om tilladelse til Italien til at anvende reducerede afgiftssatser for gasolie til opvarmning og for elektricitet, der leveres til kommunen Campione d'Italia

11.10.2021   
               
               
                  DA
               
               
                  Den Europæiske Unions Tidende
               
               
                  L 360/115
               
            
         RÅDETS GENNEMFØRELSESAFGØRELSE (EU) 2021/1777
         af 5. oktober 2021
         om tilladelse til Italien til at anvende reducerede afgiftssatser for gasolie til opvarmning og for elektricitet, der leveres til kommunen Campione d'Italia
         RÅDET FOR DEN EUROPÆISKE UNION HAR —
         under henvisning til traktaten om Den Europæiske Unions funktionsmåde,
         under henvisning til Rådets direktiv 2003/96/EF af 27. oktober 2003 om omstrukturering af EF-bestemmelserne for beskatning af energiprodukter og elektricitet (1), særlig artikel 19,
         under henvisning til forslag fra Europa-Kommissionen, og
         ud fra følgende betragtninger:
         
                     (1)
                  
                  
                     Ved brev af 7. august 2020 anmodede Italien om tilladelse til i perioden fra den 1. januar 2021 til den 31. december 2026 at anvende reducerede afgiftssatser på gasolie til opvarmning og på elektricitet, der leveres i kommunen Campione d'Italia, i henhold til artikel 19 i direktiv 2003/96/EF. Italien afleverede supplerende oplysninger og forklaringer til støtte for anmodningen den 19. januar 2021.
                  
               
                     (2)
                  
                  
                     Kommunen Campione d'Italia er en eksklave af Italien i Schweiz med et meget begrænset geografisk omfang og en lille befolkning. Området er bjergrigt, hvilket begrænser byudviklingen, de industrielle aktiviteter og dets generelle tilgængelighed. På grund af kommunens geografiske beliggenhed, dens manglende adgang til naturgasnettet og dens vanskelige klimaforhold er omkostningerne ved at levere energiprodukter til Campione d'Italia høje, uanset om de bliver leveret fra Schweiz eller Italien. Desuden førte Campione d'Italias indtræden i Unionens toldområde den 1. januar 2020 til en stigning i energiomkostninger for husholdninger og virksomheder. Derudover oplever Campione d'Italia en alvorlig økonomisk krise, som er blevet forværret af covid-19-pandemien.
                  
               
                     (3)
                  
                  
                     For at mindske de høje energiomkostninger i Campione d'Italia bør afgiftssatserne på visse energiprodukter reduceres.
                  
               
                     (4)
                  
                  
                     Foranstaltningen, der anmodes om, er blevet undersøgt af Kommissionen og anses ikke for at fordreje konkurrencen eller hindre det indre marked i at fungere korrekt, og den anses heller ikke for at være uforenelig med Unionens miljø-, energi- og transportpolitik. De reducerede afgiftssatser for både gasolie og elektricitet vil fortsat være lig med eller højere end de minimumsafgiftssatser, der er fastsat i direktiv 2003/96/EF, og de vil delvist opveje de øgede energiomkostninger i kommunen Campione d'Italia. Afgiftslempelsen kumuleres ikke med andre afgiftslempelser.
                  
               
                     (5)
                  
                  
                     Italien bør derfor få tilladelse til at anvende de reducerede afgiftssatser på gasolie til opvarmning og på elektricitet, der leveres i kommunen Campione d'Italia.
                  
               
                     (6)
                  
                  
                     For at sikre at de mål, der forfølges med fritagelsesforanstaltningen, opfyldes, navnlig målene om at undgå forstyrrende virkninger som følge af Campione d'Italias aktuelle økonomiske, sociale og geografiske forhold og om at sikre lige vilkår gennem afbødning af de høje energiomkostninger, bør denne afgørelse finde anvendelse fra den 1. januar 2021. Ved at foreskrive anvendelse fra en dato forud for fritagelsesforanstaltningens ikrafttræden respekteres de berettigede forventninger hos markedsoperatører og enkeltpersoner, eftersom fritagelsesforanstaltningen ikke griber ind i deres rettigheder og forpligtelser.
                  
               
                     (7)
                  
                  
                     Hver tilladelse, der er indrømmet i henhold til artikel 19, stk. 2, i direktiv 2003/96/EF, skal være strengt tidsbegrænset. For at give kommunen Campione d'Italia en tilstrækkelig grad af sikkerhed bør tilladelsen gives for en periode på seks år. For ikke at underminere den fremtidige udvikling af de eksisterende retlige rammer bør det dog fastslås, at denne tilladelse, hvis Rådet med henvisning til artikel 113 i traktaten om Den Europæiske Unions funktionsmåde indfører et ændret generelt system for beskatning af energiprodukter, som denne tilladelse ikke vil være tilpasset til, ophører med at finde anvendelse på den dato, hvor disse generelle regler træder i kraft.
                  
               
                     (8)
                  
                  
                     Denne afgørelse berører ikke anvendelsen af Unionens regler vedrørende statsstøtte —
                  
               VEDTAGET DENNE AFGØRELSE:
         
            Artikel 1
            Italien gives tilladelse til at anvende reducerede afgiftssatser for gasolie til opvarmning og for elektricitet, der leveres til kommunen Campione d'Italia, under forudsætning af at minimumsafgiftssatserne som fastsat i artikel 9 og 10 i direktiv 2003/96/EF overholdes.
         
         
            Artikel 2
            Denne afgørelse finder anvendelse fra den 1. januar 2021 til den 31. december 2026.
            Hvis Rådet under henvisning til artikel 113 eller enhver anden relevant bestemmelse i traktaten om Den Europæiske Unions funktionsmåde imidlertid indfører et ændret generelt system for beskatning af energiprodukter, som den tilladelse, der gives i denne afgørelses artikel 1, ikke vil være tilpasset til, ophører denne afgørelse dog med at finde anvendelse på den dato, hvor disse generelle regler træder i kraft.
         
         
            Artikel 3
            Denne afgørelse er rettet til Den Italienske Republik.
         
         
            Udfærdiget i Luxembourg, den 5. oktober 2021.
            
               
                  På Rådets vegne
               
               A. ŠIRCELJ
               
               
                  Formand
               
            
         
         
            (1)  EUT L 283 af 31.10.2003, s. 51.